Source: http://www.admcourt-varna.com/site/news.php?rowstart=11
Timestamp: 2020-02-26 16:38:39+00:00

Document:
адм. дело №2991/2019
С определение, постановено в съдебно заседание на 14 ноември 2019 г., съдебният състав при Административен съд – Варна е приел за необходимо извършването на допълнителни процесуални действия, с цел изясняване на относими към предмета на спора факти. Предвид това е отменено протоколно определение, с което е даден ход по същество по адм. дело №2991/2019 г., а делото е насрочено за разглеждане в открито съдебно заседание на 19 ноември 2019 г. от 11.00 ч.
Припомням, че адм. дело 2991/2019 г. е образувано по жалба на г-н Живко Панев, за оспорване и спиране изпълнението на решение №219-МИ/28.10.2019 г. на ОИК – гр. Провадия за определяне на изборните резултати за кмет на с. Бозвелийско, Община Провадия, Област Варна. По назначена от съда СТЕ (съдебно-техническа експертиза) със задачи: - установява ли се използването върху проверените бюлетини на т.нар. изчезващо/невидимо мастило или друго химическо вещество с подобни характеристики; - при положителен отговор на първия въпрос, да посочи възможно ли е да се възпроизведе вотът, отбелязан с такова мастило, съответно да го посочи; - установява ли се натиск върху бюлетините, съответстващ на такъв, който се оставя при изписване с химикал; какъв е броят на бюлетините с отразен върху тях натиск - на съдебното заседание на 13 ноември 2019 г. вещото лице даде своето експертно заключение, че „върху голяма част от проверените бюлетини ВЕРОЯТНО е използвано т.нар. изчезващо мастило и върху голяма част от бюлетините се установява натиск, съответстващ на такъв, който се оставя при изписване с химикал.“
admin на November 14 2019 15:56:38 ·
адм. дело№№3076, 3077 3097/2019
Три нови изборни административни дела бяха образувани в Административен съд – Варна – адм. дела №№ 3076, 3077 и 3097 по описа на съда за 2019 г., по жалби от:
1. Милен Събев – кандидат за кмет на район „Одесос“, община Варна срещу Решение №339/04.07.2019 на ОИК – Варна.
2. Надка Йонова – кандидат за кмет на район „Приморски“, община Варна срещу Решение №340/04.07.2019 на ОИК – Варна.
3. Светлозар Николов – кандидат за кмет на община Варна, издигнат от коалиция Ние, гражданите срещу Решение №338/04.07.2019 и свързаното с него Решение №288/28.10.2019 на ОИК – Варна, относно проведения избор за кмет на община Варна в два тура на 27 октомври и на 3 ноември 2019 г.
Жалбоподателите твърдят, че посочените Решения на ОИК – Варна са незаконосъобразни, неправилни и нищожни и изборът на кмет за съответния район и община, посочен в жалбите, трябва да бъде обявен за недействителен.
admin на November 13 2019 14:13:03 ·
Петнадесети ноември е датата, която определи тази година Административен съд – Варна за провеждането на инициативата „Ден на отворените врати“ в съда, която е в изпълнение на годишната програма на ВСС за повишаване правната култура на гражданите и запознаване обществеността с дейността на органите на съдебната власт. Дванадесет поредни години съдът отваря своите врати в навечерието на 16 ноември, който е обявен за Международен ден на толерантността. При избора на темата - „Съдът и младите хора в отворен и толерантен диалог“, сме водени от идеята, че толерантността не означава да ни приемат безрезервно и безкритично, а да оставим на другите същото право, което изискваме за себе си - да бъдем приети за равен диалог, да бъдем изслушани и видени такива, каквито сме. Да възпитаваме у младите хора уважение към чуждата гледна точка, откритост, добронамереност, диалог без предразсъдъци. Без да губим критичното си мислене, да говорим на езика на доверието, взаимното уважение и разбирателство, като информираме открито и на достъпен език обществеността за работата на съда и изграждаме доверие в неговата работа.
От 9.00 до 16.30 ч. гражданите ще имат възможност да посетят съда на ул. „Никола Вапцаров“ 3А. Поканени са ученици от Варненска търговска гимназия и студенти от Икономически университет – Варна, за да се запознаят с работата и функциите на съдебните служби, със съдебните процедури и със спецификата на работата на магистратите и служителите.
admin на November 13 2019 14:10:35 ·
Председателят на Административен съд – Варна – съдия Елена Янакиева, съдия Марияна Ширванян и съдия Таня Димитрова взеха участие в Националната научна конференция „Правото и бизнесът в съвременното общество“, която се проведе в Икономически университет – Варна. На конференцията си дадоха среща практици и учени от различни сфери, като бяха провокирани и се създадоха интересни дискусии и решения, които да съдействат за решаване на правните предизвикателства в икономиката.
Официални гости на националния форум бяха председателят на Върховния административен съд – г-н Георги Чолаков, партньорите на катедрата от варненските Апелативен, Административен, Окръжен, Районен съд, както и началникът на Затвор – Варна.
Председателят на АдмС-Варна приветства участниците и гостите на конференцията и подчерта активната роля и принос на Административен съд – Варна по поставената тема на форума. Съдия Марияна Ширванян представи своята лекция „Приложение на разпоредбите на Регламент (ЕО) №883/2004 на Европейския регламент на съвета от 29 април 2004“. Съдиите от АдмС-Варна спомогнаха за ефективността на форума, като участваха в дебати по повод презентацията на научни разработки в сферата на публичното и частното право, различните проблеми на икономиката и икономическата наука, касаещи правна регулация на отделни икономически взаимовръзки.
Участието на съдии от АдмС – Варна в Националната научна конференция е част от нашата работата по подписания договор за съвместно сътрудничество с ИУ – Варна.
admin на November 11 2019 15:42:37 · виж целият текст · 44 Прочита ·
адм. дело №3015/2019
Административен съд – Варна прекрати производството по адм. дело № 3015/2019 г., образувано по жалба от Светлозар Николов срещу Решение № 288/28.10.2019 г. на Общинска избирателна комисия – Варна, относно проведен избор на кмет на Община Варна на 27.10.2019.
admin на November 07 2019 15:02:34 ·
№№3006, 3016/2019
Съдебен състав на Административен съд – Варна с определение прекрати производството по адм. дело № 3006/2019 г. и изпрати по компетентност на ОИК - Варна жалбата на Антон Апостолов срещу съдържанието на секционен протокол № 030600000010068 на секционната избирателна комисия към избирателна секция 030602131 от проведения на 27 октомври 2019 г. избор за Общински съвет на община Варна, в частта на протокола, в която по твърдения на жалбоподателя погрешно са отбелязани преференциите за № 103 от кандидатската листа за общински съветници на Местна коалиция „Земеделски народен съюз /Движение Гергьовден, Съюз на свободните демократи/“.
Съдебен състав на Адмс – Варна с определение присъедини за общо разглеждане и решаване производството по адм. дело № 3016/2019г. към производството по адм. дело № 3010/2019 г. Припомням, че делото е образувано по жалба на Светлозар Николов срещу Решение № 299/28.10.2019 г. на ОИК - Варна, относно проведения избор за общински съветници в община Варна на 27 октомври 2019 г. От служебно извършената справка в САС „Съдебно деловодство“ съдебният състав установи, че в АдмС-Варна по жалба на Ирина Делчева срещу същото решение № 299/28.10.2019 г. на ОИК – Варна, в частта му по т. 3, е образувано и висящо адм. дело № 3010/2019 г.
admin на November 05 2019 16:48:33 · виж целият текст · 35 Прочита ·
Изборни дела 2019 г.
Съдебен състав на АдмС-Варна остави без разглеждане оспорването с жалба от Зарина Бъчварова от гр. Суворово срещу Решение №85-МИ/28.10.2019г. на Общинска избирателна комисия – Суворово, в частта по т.V на обявеното разпределение на заявените предпочитания (преференции) за кандидатите по кандидатската листа на ПП Герб и прекрати с определение адм. дело 3007/2019 г., на основание писмена депозирана в днешния ден молба от жалбоподателката, в която заявява, че не поддържа жалбата си и желае делото да бъде прекратено.
Днес в Административен съд – Варна са образувани две нови изборни административни дела - №№ 3015, 3016 по описа на съда за 2019 г. И двете производства са образувани по жалби от г-н Светлозар Николов. Производството по адм. дело №3015/2019 е образувано по жалба на г-н Николов в качеството му на кандидат за кмет на община Варна от коалиция Ние, гражданите, срещу Решение №288/28.10.2019 г. на ОИК – Варна относно проведения избор на кмет на община Варна на 27 октомври 2019 г. Г-н Николов е депозирал днес в съда жалба и в качеството му на кандидат за общински съветник от същата коалиция срещу Решение №299/28.10.2019 г. на ОИК – Варна.
admin на November 05 2019 15:23:24 · виж целият текст · 39 Прочита ·
Изборни административни дела
admin на November 05 2019 08:54:33 · виж целият текст · 34 Прочита ·
нови изборни дела
3. Антон Апостолов – кандидат за общински съветник от листата на Местна коалиция Земеделски народен съюз, срещу Решение №286/28.10.2019 г. на ОИК – Варна, с което е определен реда на кандидатите с еднакъв брой референции с жребий. Жалбата е изпратена в АдмС - Варна от ЦИК;
4. Зарина Бъчварова – кандидат за общински съветник от листата на ПП ГЕРБ – община Суворово, срещу Решение №85-МИ Суворово/28.10.2019 г. в частта му по точка 1,V относно броя на заявените предпочитания на отделните кандидати от ПП ГЕРБ – Суворово и и в частта му на т.1, VI относно на избраните общински съветници по партии, коалиции и местни коалиции и по-точно по отношение избраните общински съветници от листата на ПП ГЕРБ – Суворово.
За всички изборни дела, насрочени за седмицата, може да се информирате от Интернет страницата на съда, в „справка за насрочените дела от обществен интерес”.
admin на November 04 2019 12:54:51 · виж целият текст · 36 Прочита ·
адм. дело2990/2019
Съдийски състав на Административен съд – Варна прекрати производството по адм. дело 2990/2019 г., образувано по жалба на Ирина Делчева срещу решение №286/28.10.2019 г. на ОИК – гр. Варна, с което ОИК определя поредността на кандидати с еднакъв брой преференции в списък А от листата за общински съветници на местна коалиция Земеделски народен съюз.
Съдът определи жалбата като недопустима, поради съображението, че с Решение № 286/28.10.2019 г. на ОИК - Варна е изтеглен жребий, с което е определен реда на кандидатите в списък А. Това решение не подлежи на самостоятелен контрол, защото е постановено след приключване на изборния ден и в хода на отчитане на резултатите от Секционните избирателни комисии (СИК), отразени в предадените протоколи. С оспореното решение не е определен резултата от изборите, поради което не подлежи на самостоятелно оспорване. Защитата срещу Решение № 286/28.10.2019 г. на ОИК – Варна може да се осъществи при оспорване на решението на ОИК – Варна, за определяне на резултати от изборите. Това е наложило оставянето на жалбата без разглеждане и прекратяването на производството по делото.
Определението подлежи на обжалване от с частна жалба пред Върховния административен съд на Р България в 7-дневен срок от съобщаването му.
admin на November 04 2019 12:00:00 · виж целият текст · 35 Прочита ·
адм. дело №2990/2019 и адм. дело 2991/2019
В Административен съд – Варна са образувани две административни дела – 2990/2019 и адм. дело №2991/2019. Първото дело е образувано по жалба на Ирина Делчева за оспорване на решение №286/28.10.2019 г. на ОИК – гр. Варна, с което ОИК определя поредността на кандидати с еднакъв брой преференции в списък А от листата за общински съветници на местна коалиция Земеделски народен съюз. Адм. дело 2991/2019 г. е по жалба на г-н Живко Панев, за оспорване и спиране изпълнението на решение №219-МИ/28.10.2019 г. на ОИК – гр. Провадия за определяне на изборните резултати за кмет на с. Бозвелийско, Община Провадия, Област Варна.
Делата ще бъдат разгледани от Административен съд - Варна във възможно най-кратки срокове.
admin на November 01 2019 14:42:26 ·
страница 2 от 32 < 1 2 3 4 5 > >>

References: дело 2991
 дело 3007
 дело2990
 дело 2990
 дело 2991
 дело 2991